pythainlp/thai_wikipedia_clean_20230101 huggingface dataset:
วอร์เนอร์บราเธอร์ส มีแผนที่จะนำซูเปอร์ฮีโรของดีซีคอมิกส์หลายคนมารวมตัวกันในภาพยนตร์ตั้งแต่ปี ค.ศ. 2002 เมื่อ ว็อล์ฟกัง เพเทอร์เซิน ได้รับเลือกให้กำกับภาพยนตร์ที่มีการข้ามฝั่งระหว่าง "แบทแมน" กับ "ซูเปอร์แมน" หลังภาพยนตร์ จัสติซลีก ที่ได้วางแผนไว้ถูกระงับการสร้างชั่วคราวในปี ค.ศ. 2008 และภาพยนตร์ "กรีน แลนเทิร์น" ที่ฉายในปี ค.ศ. 2011 ประสบความล้มเหลวในแง่ของคำวิจารณ์และรายได้ ทำให้แผนการสร้างจักรวาลแรกถูกยกเลิก วอร์เนอร์บราเธอร์ส ก่อตั้งจักรวาลร่วมนี้ในปี ค.ศ. 2013
จักรวาลดีซีเริ่มต้นด้วยภาพยนตร์ "บุรุษเหล็ก ซูเปอร์แมน" (2013) โดยเป็นการรีบูตภาพยนตร์ชุดซูเปอร์แมน ตามมาด้วย "แบทแมน ปะทะ ซูเปอร์แมน แสงอรุณแห่งยุติธรรม" (2016) ซึ่งเป็นการรีบูตภาพยนตร์ชุดแบทแมน, จากนั้นก็ตามด้วยภาพยนตร์ "ทีมพลีชีพ มหาวายร้าย" (2016), "วันเดอร์ วูแมน" (2017), "จัสติซ ลีก" (2017; ภาพยนตร์ฉบับตัดโดยผู้กำกับ "จัสติซ ลีก ของ แซ็ก สไนเดอร์" ฉายเมื่อปี ค.ศ. 2021), "อควาแมน เจ้าสมุทร" (2018), "ชาแซม!" (2019), "ทีมนกผู้ล่า กับฮาร์ลีย์ ควินน์ ผู้เริดเชิด" (2020), "วันเดอร์ วูแมน 1984" (2020), "เดอะ ซุยไซด์ สควอด" (2021) และ "แบล็ก อดัม" (2022) ภาพยนตร์ในอนาคต ได้แก่ "ชาแซม! จุดเดือดเทพเจ้า", "เดอะ แฟลช", "บลูบีเทิล" และ "อควาแมนแอนด์เดอะลอสต์คิงดอม" ฉายในปี ค.ศ. 2023 จักรวาลดีซียังมีซีรีส์ที่ออกอากาศผ่านทาง เอชบีโอแม็กซ์ ในปี ค.ศ. 2022 เริ่มต้นด้วย "พีซเมกเกอร์"
จักรวาลดีซีเป็น ภาพยนตร์ชุดที่ทำเงินสูงสุดลำดับที่สิบสอง โดยทำเงินมากกว่า 6.2 พันล้านดอลลาร์สหรัฐ จากบ็อกซ์ออฟฟิศทั่วโลก ภาพยนตร์ที่ทำเงินสูงสุดคือ "อควาแมน เจ้าสมุทร" ทำเงิน 1.15 พันล้านดอลลาร์สหรัฐทั่วโลก และเป็นภาพยนตร์ดีซีที่ทำเงินสูงสุดจนถึงปัจจุบัน ภาพยนตร์ในจักรวาลดีซีได้รับการตอบรับจากนักวิจารณ์ที่หลากหลายและแง่บวก ยกเว้น "แบทแมน ปะทะ ซูเปอร์แมน แสงอรุณแห่งยุติธรรม" และ "ทีมพลีชีพ มหาวายร้าย" ที่ได้รับคำวิจารณ์ในแง่ลบ
เมื่อตอนที่ประกาศภาพยนตร์ชุดนี้ แฟนและสื่อตั้งชื่อให้จักรวาลนี้ว่า "จักรวาลภาพยนตร์ดีซี (DC Cinematic Universe)" เพื่อให้คล้ายกับ จักรวาลภาพยนตร์มาร์เวล (Marvel Cinematic Universe หรือ MCU) ซึ่งเกิดขึ้นก่อน คีธ สแตกคิวิกซ์ นักเขียนของ "เอ็นเทอร์เทนเมนต์วีกลี" บัญญัติศัพท์คำว่า "DC Extended Universe™" เพื่อเป็นเรื่องตลกในบทความเกี่ยวกับ "แบทแมน ปะทะ ซูเปอร์แมน แสงอรุณแห่งยุติธรรม" ของเขา เมื่อวันที่ 1 กรกฎาคม ค.ศ. 2015 คำนี้และคำย่อ DCEU ได้ถูกใช้อย่างแพร่หลายในหมู่สื่อมวลชนและแฟนอย่างรวดเร็ว โดยคิดว่ามันเป็นชื่ออย่างเป็นทางการของแฟรนไชส์เป็นเวลาหลายปี อับราฮัม ริสแมน นักเขียนของ "วัลเชอร์" กล่าวว่า ดีซียืนยันกับเขาเมื่อเดือนกันยายน ค.ศ. 2017 ชื่อนั้นไม่ได้ถูกใช้ภายในองค์กร และพวกเขาไม่คิดว่ามันเป็นชื่อทางการ
เมื่อปี ค.ศ. 2016 ทั้งเจฟฟ์ จอห์นและเควิน สมิธเรียกแฟรนไชส์นี้ว่า "จักรวาลจัสติซ ลีก (Justice League Universe)" ในรายการโทรทัศน์พิเศษ "ดีซีฟิล์ม เสนอ: แสงอรุณแห่งจัสติซ ลีก (DC Films Presents: Dawn of the Justice League)" ในระหว่างการจัดพาแนลของ ดีซีฟิล์มส ที่งาน ซานดิเอโกคอมิก-คอน 2018 มีวิดีโอที่แสดงข้อความ "ยินดีต้อนรับสู่โลกของดีซี (Welcome to the Worlds of DC)" หลังการนำเสนอภาพยนตร์บางเรื่องที่จะฉายในอนาคต เป็นผลให้สื่อบางส่วนตีความคำว่า "โลกของดีซี (Worlds of DC)" คือชื่ออย่างเป็นทางการของภาพยนตร์ที่ใช้จักรวาลร่วมกัน อย่างไรก็ตาม เมื่อเดือนมีนาคม ค.ศ. 2020 จิม ลี เรียกแฟรนไชส์นี้ว่าจักรวาลขยายดีซีที่งานชิคาโกคอมิกแอนด์เอนเทอร์เทนเมนต์เอกซ์โป แฟรนไชส์ถูกตั้งชื่ออย่างเป็นทางการคือ จักรวาลขยายดีซี โดยชื่อนี้ปรากฏอยู่ใน เอชบีโอแม็กซ์ บริการสตรีมมิงของวอร์เนอร์มีเดีย ซึ่งเปิดให้บริการเมื่อเดือนพฤษภาคม
หลังการแต่งตั้ง ปีเตอร์ ซาฟรานและเจมส์ กันน์ ให้เป็นหัวหน้าของ ดีซี สตูดิโอส์ วอร์เนอร์บราเธอส์ดิสคัฟเวอรี (เกิดจากการรวมตัวระหว่าง วอร์เนอร์มีเดียและดิสคัฟเวอรี) เรียกภาพยนตร์และละครชุดทางโทรทัศน์ของดีซีว่าเป็นส่วนหนึ่งของ "จักรวาลดีซี" (DC Universe, DCU) ซึ่งสื่อบางสำนักตีความว่าเป็นการเปลี่ยนโฉมจักรวาลขยายดีซี
เมื่อปี ค.ศ. 2002 ว็อล์ฟกัง เพเทอร์เซิน ถูกเลือกให้กำกับภาพยนตร์เรื่อง "แบทแมน ปะทะ ซูเปอร์แมน (Batman vs. Superman)" จากบทของ อากิวา โกลด์สแมน แต่ วอร์เนอร์บราเธอร์ส ยกเลิกภาพยนตร์ดังกล่าวเพื่อมุ่งเน้นโครงการพัฒนาภาพยนตร์เดี่ยวของซูเปอร์แมนและแบทแมนแทน หลัง เจ.เจ. แอบรัมส์ ส่งแบบร่างอีกอันหนึ่งของ "ซูเปอร์แมน: ฟลายบาย (Superman: Flyby)" เมื่อเดือนกุมภาพันธ์ ค.ศ. 2007 วอร์เนอร์บราเธอร์ส จ้างคู่สามีภรรยา มิเชลและเคียรัน มูลโรนีย์ เพื่อเขียนบทภาพยนตร์ "จัสติซลีก" คริสเตียน เบล, ผู้แสดงเป็นแบทแมนใน "แบทแมน บีกินส์" (2005), จะไม่กลับมารับบทเดิม, เช่นเดียวกับ แบรนดอน เราธ์, ผู้แสดงเป็นซูเปอร์แมนใน "ซูเปอร์แมน รีเทิร์น" (2006) จอร์จ มิลเลอร์ ได้รับการว่าจ้างให้กำกับภาพยนตร์ ซึ่งตามรายงานว่าชื่อ "จัสติซลีกมอร์ทัล (Justice League Mortal)", โดย อาร์มี แฮมเมอร์ แสดงเป็น แบทแมน, ดี. เจ. คอโทรนา เป็น ซูเปอร์แมน, อดัม โบรดี เป็น แฟลช, ซานติอาโก กาเบรรา เป็น อควาแมน, คอมมอน เป็น กรีนแลนเทิร์น, เมเกน เกล เป็น วันเดอร์ วูแมน, ฮิวจ์ คีย์ส-เบิร์น เป็น มาร์เชียน แมนฮันเตอร์ และ เจย์ บารูเชล เป็น แมกซ์เวลล์ ลอร์ด โครงการดังกล่าวถูกระงับไปอย่างไม่มีกำหนดเมื่อเดือนมกราคม ค.ศ. 2008 หลังไม่สามารถทำการลดหย่อนภาษีสำหรับในการถ่ายทำในออสเตรเลียได้ พร้อมกับมีการประท้วงของสมาคมนักเขียนแห่งอเมริกาเมื่อปี ค.ศ. 2007–2008 ทำให้บทของภาพยนตร์ไม่คืบหน้า
เมื่อปี ค.ศ. 2013 ภาพยนตร์ "บุรุษเหล็ก ซูเปอร์แมน" ซึ่งเป็นการรีบูตของแฟรนไชส์ "ซูเปอร์แมน" เป็นการวางรากฐานให้กับภาพยนตร์ดีซีในอนาคต โดยภาพยนตร์มีการอ้างอิงถึงตัวละครอื่นในจักรวาลดีซี ซึ่งถ้าภาพยนตร์ประสบความสำเร็จ อาจจะเปิดตัวจักรวาลร่วมได้ เมื่อเดือนกรกฎาคม ที่งาน ซานดิเอโก คอมมิค-คอน หลัง "บุรุษเหล็ก ซูเปอร์แมน" ฉายแล้วหนึ่งเดือน วอร์เนอร์บราเธอร์สประกาศว่าซูเปอร์แมนและแบทแมนจะพกกันครั้งแรกในรูปแบบของภาพยนตร์ในภาคต่อของ "บุรุษเหล็ก ซูเปอร์แมน" และเป็นก่อตั้งจักรวาลร่วม เมื่อเดือนตุลาคม ค.ศ. 2014, วอร์เนอร์บราเธอร์ส ประกาศสเลตของภาพยนตร์ดีซีทั้งหมดสิบเรื่อง โดยเป็นแผนเริ่มต้นของภาพยนตร์ที่ขับเคลื่อนด้วยจักรวาลดังกล่าวและขยายไปถึงปี ค.ศ. 2020 เกร็ก ซิลเวอร์แมน ประธานฝ่ายพัฒนาความคิดสร้างสรรค์ของวอร์เนอร์บราเธอร์ส อธิบายแนวทางของดีซีต่อจักรวาลภาพยนตร์ของพวกเขาในปี ค.ศ. 2015 ว่า "เรา ... นำตัวละครที่รักเหล่านี้มาฝากไว้ในมือของผู้สร้างภาพยนตร์ที่เก่งกาจและทำให้มั่นใจว่าพวกเขาทุกคนประสานงานกัน"
เมื่อเดือนพฤษภาคม ค.ศ. 2016 หลัง "แบทแมน ปะทะ ซูเปอร์แมน แสงอรุณแห่งยุติธรรม" ได้รับการวิจารณ์อย่างหนัก วอร์เนอร์บราเธอร์ส ได้ก่อตั้งแผนก ดีซีฟิล์ม ขึ้น โดยมี เจฟฟ์ จอห์น หัวหน้าฝ่ายสร้างสรรค์ของดีซี และ จอน เบิร์ก รองประธานกรรมการบริหารของ วอร์เนอร์บราเธอร์ส เป็นประธานร่วม ซึ่งดูแลการผลิตเพื่อสร้างทิศทางความคิดสร้างสรรค์ให้แฟรนไชส์ไปในทิศทางเดียวกัน ดีซีฟิล์มจะไม่อิสระเต็มตัว, ตามรายงานของจอห์นต่อประธานดีซี ไดแอน เนลสัน และ เบิร์ก รายงานต่อ ซิลเวอร์แมน ชาร์ล โรแวน ก็ถูกย้ายจากบทบาทผู้อำนวยการสร้างแบบวันต่อวันของเขาในภาพยนตร์ดีซีในอนาคต ซึ่งเขาได้รับหน้าที่ตั้งแต่ "แบทแมน บีกินส์" ปี ค.ศ. 2005 มาเป็นบทบาทผู้อำนวยการสร้างบริหาร เมื่อเดือนธันวาคม, ซิลเวอร์แมน ถูกตัดขาดจากบทบาทของเขาในวอร์เนอร์บราเธอร์ส, และ โทบี เอ็มเมอริช ถูกเลื่อนตำแหน่งมาเป็นประธานและหัวหน้าเจ้าหน้าที่ฝ่ายเนื้อหา, แทนที่ตำแหน่งของเขา เมื่อเดือนมกราคม ค.ศ. 2017 จอห์นและเบิร์กรายงานต่อเอ็มเมอริช หลังประสบความสำเร็จของภาพยนตร์ "วันเดอร์ วูแมน" ทั้งด้านรายได้และคำวิจารณ์เมื่อเดือนมิถุนายน ค.ศ. 2017 จอห์นระบุว่าก้าวต่อไปของภาพยนตร์จะเน้นไปที่หัวใจ, อารมณ์ขัน, ความหวัง, ความกล้าหาญ, และการมองโลกในแง่ดีของตัวละคร หลัง "จัสติซ ลีก" ทำผลงานได้ไม่ดีในบ๊อกซ์ออฟฟิศ เบิร์กลาออกจากตำแหน่งของเขาเมื่อเดือนมกราคม ค.ศ. 2018 และกลายเป็นหุ้นส่วนการผลิตกับ รอย ลี ดีซียังพยายามที่จะลดความสำคัญลักษณะร่วมกันของภาพยนตร์ของพวกเขา โดย ไดแอน เนลสัน ได้กล่าวไว้ว่า, "ความตั้งใจของเรา, อย่างแน่นอน, การก้าวไปข้างหน้าคือการใช้ความต่อเนื่องเพื่อช่วยให้แน่ใจว่าไม่มีสิ่งใดที่เบี่ยงเบนไปในทางที่ไม่สมเหตุสมผล, แต่ไม่มีการยืนหยัดต่อเรื่องราวโดยรวมหรือการเชื่อมต่อระหว่างกันในจักรวาลนั้น... ก้าวต่อไป, คุณจะเห็นว่าจักรวาลภาพยนตร์ดีซีเป็นจักรวาล, แต่เป็นสิ่งหนึ่งที่มาจากใจของผู้สร้างที่สร้างมันขึ้นมา"
เมื่อเดือนมกราคม ค.ศ. 2018 วอลเทอร์ ฮามาดะ ได้รับการแต่งตั้งเป็นประธานของดีซีฟิล์มและผู้ดูแลร่วมของดีซีอียู แทนที่เบิร์ก เดือนต่อมา จันทัล นอง ถูกเสนอชื่อเป็นรองประธานของดีซีฟิล์ม ทั้งคู่ถูกจ้างเพื่อมาดูแลแฟรนไชส์ร่วมกับจอห์น, ในฐานะผู้จัดการทีมผลิตที่สำคัญ อย่างไรก็ตาม, จอห์นลงจากตำแหน่งผู้บริหารของเขาเมื่อเดือนมิถุนายน ค.ศ. 2018 เขาสร้างบริษัทผลิตชื่อ แมดโกสต์โปรดักชัน เพื่อที่จะมีบทบาทในการทำงานมากขึ้นในสื่อดีซีต่าง ๆ ในฐานะนักเขียนและผู้ผลิต หลัง "อควาแมน เจ้าสมุทร" ประสบความสำเร็จทางด้านรายได้ ผู้บริหารสูงสุดของวอร์เนอร์บราเธอร์ส เควิน สึจิฮาระ กล่าวว่าภาพยนตร์ดีซีเรื่องต่อไปจะมุ่งเน้นไปที่เรื่องราวของตัวละครแต่ละตัวแทนการเชื่อมต่อระหว่างกัน ในปี ค.ศ. 2021 วอร์เนอร์มีเดีย เปลี่ยนการตัดสินใจดังกล่าวและประกาศว่าภาพยนตร์ในอนาคตนั้นจะมีเรื่องราวที่เชื่อมต่อระหว่างกันอีกครั้ง
เมื่อเดือนพฤษภาคม ค.ศ. 2020 วอร์เนอร์มีเดีย เปิดตัวบริการสตรีมมิงชื่อว่า เอชบีโอแม็กซ์ เมื่อเดือนกันยายน เอชบีโอแม็กซ์ สั่งสร้างละครชุดจำนวนแปดตอน ชื่อว่า "พีซเมกเกอร์" มี เจมส์ กันน์และปีเตอร์ ซาฟราน ทำหน้าที่เป็นผู้อำนวยการสร้างฝ่ายบริหารและ จอห์น ซีนา กลับมารับบทเดิมเป็น ตัวละครชื่อเดียวกับชื่อเรื่อง จากภาพยนตร์ "เดอะ ซุยไซด์ สควอด" หลังการประกาศนี้ วอลเทอร์ ฮามาดะ กล่าวว่า ดีซีฟิล์มส์นั้นสนใจสร้างละครชุดแยกสำหรับภาพยนตร์ทุกเรื่องในจักรวาลขยายดีซี สำหรับออกอากาศในเอชบีโอแม็กซ์ เมื่อเดือนกุมภาพันธ์ เอชบีโอแม็กซ์และ เจ.เจ. แอบรัมส์ ผู้อำนวยการสร้างฝ่ายบริหาร เริ่มพัฒนาละครชุดหลายเรื่องที่สร้างจากสมาชิกแต่ละคนในทีม จัสติซลิกดาร์ก ก่อนที่จะมารวมกันเป็นทีมในมินิซีรีส์
หลังการควบรวมกิจการของดิสคัฟเวอรีกับวอร์เนอร์มีเดีย ในเดือนเมษายน ค.ศ. 2022 วอร์เนอร์บราเธอส์ดิสคัฟเวอรี ประกาศว่ายกเครื่องการทำงานของ ดีซีเอนเทอร์เทนเมนต์ และ ดีซีฟิล์มส์ เดวิด ซาสลาฟ ประธานและซีอีโอของบริษัทที่เพิ่งควบรวมกิจการและผู้บริหารเชื่อว่าดีซี "ขาดความคิดสร้างสรรค์และกลยุทธ์แบรนด์ที่สอดคล้องกัน" และกำลังมองหาการจ้างผู้ที่มีความคิดสร้างสรรค์และกลยุทธ์เทียบเท่ากับ เควิน ไฟกี ของ มาร์เวลสตูดิโอส์ ดิสคัฟเวอรีตั้งใจที่จะฟื้นฟูตัวละครดีซีระดับสูงบางตัวที่พวกเขาเชื่อว่าถูกละเลยในปีก่อนหน้า เช่น ซูเปอร์แมน และเชื่อว่า วอลเทอร์ ฮามาดะ จะรวมอยู่ในแผนธุรกิจของซาสลาฟ โดยอยู่ระหว่างการเจรจาใหม่เมื่อสิ้นสุดภาระผูกพันตามสัญญากับดีซีฟิล์มส์ในปี ค.ศ. 2023 ในเดือนต่อมา อนาคตของดีซีฟิล์มส์ได้รับการเปิดเผยเพื่อจัดลำดับความสำคัญของภาพยนตร์ในโรงภาพยนตร์มากกว่าการเผยแพร่แบบสตรีมมิง ซึ่งเป็นส่วนหนึ่งของแผนการที่ดูแลโดยซาสลาฟ ในเดือนมิถุนายน การปรับโครงสร้างผู้บริหารของสตูดิโอเริ่มต้นด้วย ไมเคิล เดอ ลูกา และ แพม แอบดี ได้รับการเสนอชื่อให้เป็นประธานร่วมของ วอร์เนอร์บราเธอส์โมชันพิกเชอร์กรุป โดยรับช่วงต่อจาก โทบี เอ็มเมอริช ซึ่งจะก้าวลงจากตำแหน่ง ทั้งคู่ยังได้รับการประกาศให้ดูแลดีซีฟิล์มส์และ วอร์เนอร์แอนิเมชันกรุป ชั่วคราวจนกว่าเขาจะออก โดยฮามาดะจะรายงานโดยตรงต่อพวกเขา ในเดือนสิงหาคม ในการนำเสนอผลประกอบการไตรมาสที่สอง ซาสลาฟได้ยืนยันแผน 10 ปีโดยรวมของสตูดิโอที่จะมุ่งเน้นไปที่ภาพยนตร์ฉายในโรงภาพยนตร์: "เราจะไม่เปิดตัวภาพยนตร์จนกว่าจะพร้อม ... เราจะไม่เปิดตัวภาพยนตร์ที่ทำเงินได้แค่หนึ่งไตรมาส และเราจะไม่นำภาพยนตร์ออกฉายจนกว่าเราจะเชื่อในสิ่งนั้น" เขายังยืนยันแผนการที่จะให้ ซูเปอร์แมน, แบทแมนและวันเดอร์วูแมน เป็นจุดสนใจหลักของแฟรนไชส์
ในเดือนตุลาคม ดเวย์น จอห์นสัน กล่าวว่าเขาจะทำหน้าที่เป็นที่ปรึกษาให้กับแฟรนไชส์นี้ รวมถึงช่วยวอร์เนอร์บราเธอร์สค้นหาผู้นำคนใหม่ที่พวกเขาต้องการเพื่อให้ดีซีฟิล์มส์เติบโต ในขณะเดียวกันก็แสดงความมั่นใจในอนาคตภายใต้การดูแลของ ซาสลาฟ, เดอ ลูกาและแอบดี จอห์นสัน กล่าวว่า "แบล็ก อดัม" เป็นก้าวแรกของภาพยนตร์เรื่องใหม่ที่จะขยายจักรวาลขยายดีซีต่อไป ในเดือนพฤศจิกายน ดีซีฟิล์มส์ กลายเป็น ดีซีสตูดิโอส์ โดยมี ปีเตอร์ ซาฟรานและเจมส์ กันน์ เป็นซีอีโอร่วม/ประธานร่วม โดยทั้งสองคนจะดูแลโครงการดีซีในอนาคตทั้งหมด รวมถึงภาพยนตร์, โทรทัศน์และแอนิเมชัน กันน์และซาฟรานกล่าวร่วมกันว่า: "ความมุ่งมั่นของเราที่มีต่อซูเปอร์แมน, แบทแมน, วันเดอร์วูแมน, อควาแมน, ฮาร์ลีย์ ควินน์และตัวละครอื่น ๆ ใน ดีซี นั้นเทียบเท่ากับความมุ่งมั่นของเราที่มีต่อความมหัศจรรย์ของมนุษย์ที่ตัวละครเหล่านี้เป็นตัวแทนของเรา ตื่นเต้นที่จะได้...บอกเล่าเรื่องราวที่ยิ่งใหญ่ งดงามที่สุด และยิ่งใหญ่ที่สุดเท่าที่เคยมีมา"
ในการพบกันครั้งแรกระหว่างวอร์เนอร์บราเธอส์ดิสคัฟเวอรีและดีซีสตูดิโอส์ ที่จัดขึ้นในเดือนพฤศจิกายน กันน์และซาฟรานได้ให้รายละเอียดเกี่ยวกับโครงสร้างของแฟรนไชส์ในอนาคต โดยระบุว่าจะมีทั้งภาพยนตร์, โทรทัศน์, แอนิเมชัน, เกม และสื่ออื่น ๆ ในขณะที่กันน์กำลังทำงานในแผน 10 ปีของสตูดิโอ เขารับทราบคำกล่าวก่อนหน้านี้ของจอห์นสันที่ว่าความคิดสร้างสรรค์ทั้งหมดที่เกี่ยวข้องนั้นคือตั้งใจฟังเสียงของแฟน ๆ หลังซีอีโอได้ถามแฟน ๆ ผ่านทางหน้าสื่อสังคมของเขาว่าตัวละครดีซีตัวไหนที่พวกเขาอยากเห็นเป็นส่วนหนึ่งของแฟรนไชส์ในอนาคต กันน์และซาฟรานมีกำหนดจะนำเสนอแผนของพวกเขาสำหรับแฟรนไชส์ต่อซาสลาฟในเดือนธันวาคม ค.ศ. 2022
ภาพยนตร์ที่ฉายแล้ว.
"บุรุษเหล็ก ซูเปอร์แมน" (2013).
คาร์ล เอล / คลาร์ก เคนต์ เดินทางจากดาวคริปตอนมายังโลกเมื่อยังเป็นเด็กทารก ถูกเลี้ยงโดยพ่อแม่บุญธรรม โจนาธานและมาร์ธา เคนต์ โดย คลาร์ก เคนต์ กำลังต่อสู้กับตัวเองว่าทำไมเขาถึงถูกส่งมายังโลก เขาจึงใช้ชื่อ "ซูเปอร์แมน", เพื่อเรียนรู้ว่าความสามารถของเขานั้นมีไว้เพื่อรักษาความสงบสุขหรือเพื่อครองโลก
ในระหว่างการอภิปรายเนื้อเรื่องของ "แบทแมน อัศวินรัตติกาลผงาด", เดวิด เอส. โกเยอร์ บอก คริสโตเฟอร์ โนแลน ถึงวิธีการนำเสนอซูเปอร์แมนในบริบทสมัยใหม่ของเขา โนแลนรู้สึกประทับใจแนวคิดของโกเยอร์ เขาจึงนำไปเสนอความคิดนี้ให้กับสตูดิโอ, โนแลนถูกจ้างให้อำนวยการสร้างและโกเยอร์ถูกจ้างให้เขียนบท โดยหลังทั้งคู่ประสบความสำเร็จจาก "แบทแมน อัศวินรัตติกาล" แซ็ก สไนเดอร์ ถูกจ้างให้กำกับภาพยนตร์เมื่อเดือนตุลาคม ค.ศ. 2010 เมื่อเดือนมกราคม ค.ศ. 2011, เฮนรี แควิลล์ ได้รับคัดเลือกให้แสดงเป็น คลาร์ก เคนต์ / ซูเปอร์แมน นักแสดงคนอื่น ๆ ประกอบด้วย เอมี แอดัมส์ เป็น โลอิส เลน, ไมเคิล แชนนอน เป็น นายพลซ็อด, ไดแอน เลน เป็น มาร์ธา เคนต์, เควิน คอสต์เนอร์ เป็น โจนาธาน เคนต์, รัสเซล โครว์ เป็น จอร์-เอล, และ ลอเรนซ์ ฟิชเบิร์น เป็น เพอร์รี ไวต์ การถ่ายทำเริ่มต้นขึ้นเมื่อวันที่ 1 สิงหาคม ค.ศ. 2011 "บุรุษเหล็ก ซูเปอร์แมน (Man of Steel)" ออกฉายที่อเมริกาเหนือเมื่อวันที่ 14 มิถุนายน ค.ศ. 2013
"แบทแมน ปะทะ ซูเปอร์แมน แสงอรุณแห่งยุติธรรม" (2016).
แบทแมน, ศาลเตี้ยประจำการเมืองกอแธมเดินทางมา เมโทรโปลิส เพื่อมาต่อสู้กับ ซูเปอร์แมน, เพราะเกรงกลัวว่าจะเกิดอะไรขึ้นหากว่าซูเปอร์แมนไม่ถูกควบคุม ในขณะที่ภัยคุกคามอื่น ๆ ที่เป็นอันตรายต่อมนุษยชาติกำลังมา
เมื่อเดือนมิถุนายน ค.ศ. 2013 มีรายงานว่าสไนเดอร์และโกเยอร์จะกลับมาทำหน้าที่เดิมในภาคต่อของ "บุรุษเหล็ก ซูเปอร์แมน" ซึ่งถูกเร่งรัดโดย วอร์เนอร์บราเธอส์ โนแลนมีส่วนเกี่ยวข้องในฐานะที่ปรึกษาเป็นหัวหน้าผู้อำนวยการสร้าง เมื่อเดือนกรกฎาคม ที่งานซานดิเอโก คอมมิค-คอน วอร์เนอร์บราเธอส์ ประกาศว่าซูเปอร์แมนและแบทแมนจะเจอกันในรูปแบบภาพยนตร์เป็นครั้งแรก ซึ่งเป็นภาคต่อจาก "บุรุษเหล็ก ซูเปอร์แมน" และเป็นการรีบูต ภาพยนตร์ชุด "แบทแมน" สไนเดอร์บอกว่าภาพยนตร์ได้รับแรงบัลดาลใจจากหนังสือการ์ตูน "The Dark Knight Returns" เฮนรี แควิลล์, เอมี แอดัมส์, ไดแอน เลน และ ลอเรนซ์ ฟิชเบิร์น กลับมารับบทเดิม เมื่อเดือนสิงหาคม เบน แอฟเฟล็ก ได้รับคัดเลือกให้แสดงเป็น บรูซ เวย์น / แบทแมน เมื่อเดือนธันวาคม กัล กาด็อต ได้รับคัดเลือกให้แสดงเป็น ไดแอน่า พรินซ์ / วันเดอร์วูแมน, เป็นการปรากฏตัวครั้งแรกของตัวละครวันเดอร์วูแมนในรูปแบบภาพยนตร์คนแสดง เดือนต่อมา คริส เทอร์ริโอ ถูกจ้างให้เขียนบทของโกเยอร์ใหม่ เมื่อเดือนมกราคม ค.ศ. 2014 ภาพยนตร์ถูกเลื่อนฉายจากเดิม 17 กรกฎาคม ค.ศ. 2015 เป็น 6 พฤษภาคม ค.ศ. 2016 เพื่อให้ผู้สร้าง "มีเวลาที่จะตระหนักถึงวิสัยทัศน์ของพวกเขาอย่างเต็มที่, เนื่องจากความซับซ้อนของเนื้อเรื่อง" เดือนต่อมา, เจสซี ไอเซนเบิร์ก และ เจเรมี ไอเอินส์ เข้ามารับบทเป็น เล็กซ์ ลูเธอร์ และ อัลเฟรด เพนนีเวิร์ท ตามลำดับ เมื่อเดือนพฤษภาคม ค.ศ. 2014 ชื่อของภาพยนตร์นั้นถูกเปิดเผย นั่นก็คือ "แบทแมน ปะทะ ซูเปอร์แมน แสงอรุณแห่งยุติธรรม (Batman v Superman: Dawn of Justice)" การถ่ายทำช่วงแรกเริ่มต้นเมื่อวันที่ 19 ตุลาคม ค.ศ. 2013 ที่วิทยาลัยลอสแอนเจลิสตะวันออก, การถ่ายทำเต็มรูปแบบเริ่มเมื่อวันที่ 21 พฤษภาคม ค.ศ. 2014, ที่ดีทรอยต์ มีการถ่ายทำที่รัฐอิลลินอย, รัฐนิวเม็กซิโก, ทวีปแอฟริกาและแปซิฟิกใต้ ภาพยนตร์มีการเปลี่ยนวันฉายอีกครั้ง โดยฉายในอเมริกาเหนือวันที่ 25 มีนาคม ค.ศ. 2016
ภาพยนตร์ดำเนินเรื่อง 18 เดือน หลังเหตุการณ์ใน "บุรุษเหล็ก ซูเปอร์แมน" "แบทแมน ปะทะ ซูเปอร์แมน แสงอรุณแห่งยุติธรรม" แนะนำ เอซรา มิลเลอร์ เป็น แบร์รี อัลเลน / เดอะ แฟลช, เจสัน โมโมอา เป็น อาร์เธอร์ เคอร์รี / อควาแมน, เรย์ ฟิชเชอร์ เป็น วิคเตอร์ สโตน / ไซบอร์ก, และ โจ มอร์ตัน เป็น ดร. ไซลาส สโตน ภาพยนตร์ยังแนะนำ สตีฟเฟนวูล์ฟ ซึ่งจะเป็นตัวร้ายหลักใน "จัสติซ ลีก", ผ่านฉากสั้น ๆ แต่ฉากนั้นไม่ได้อยู่ในภาพยนตร์ที่ฉายในโรงภาพยนตร์, แต่ถูกเปิดเผยบนออนไลน์โดยวอร์เนอร์บราเธอส์เมื่อวันที่ 28 มีนาคม, ก่อนจะรวมอยู่ในการวางจำหน่ายโฮมวิดีโอในรูปแบบ "Ultimate Edition"
"ทีมพลีชีพ มหาวายร้าย" (2016).
หลังการเสียชีวิตของซูเปอร์แมน หน่วยงานลับของรัฐบาลได้ทำการเกณฑ์ตัวร้ายที่มีพลังพิเศษที่ถูกคุมขัง เพื่อทำภารกิจลับที่อันตรายและช่วยเหลือโลกจากภัยคุกคามอันทรงพลังเพื่อแลกกับอิสรภาพ
เมื่อเดือนกุมภาพันธ์ ค.ศ. 2009 ก่อนการพัฒนาของจักรวาลขยายดีซี วอร์เนอร์บราเธอส์เคยพัฒนาภาพยนตร์ ซุยไซด์สควอด โดยมี แดน ลิน เป็นผู้อำนวยการสร้างและจัสติน มาร์กส์ เป็นผู้เขียนบท วอร์เนอร์บราเธอส์ประกาศภาพยนตร์ "ทีมพลีชีพ มหาวายร้าย (Suicide Squad)" เมื่อเดือนตุลาคม ค.ศ. 2014 โดยยืนยันว่า เดวิด เอเยอร์ เป็นผู้กำกับ เมื่อเดือนธันวาคม มีการเปิดเผยว่าเอเยอร์ทำหน้าที่เขียนบทภาพยนตร์ด้วย นักแสดงหลักประกอบด้วย วิลล์ สมิธ เป็น เดดช็อต, มาร์โก ร็อบบี เป็น ฮาร์ลีย์ ควินน์, จาเรด เลโท เป็น โจ๊กเกอร์, ไจ คอร์ตนีย์ เป็น กัปตันบูมเมอแรง, เจย์ เฮอร์นันเดส เป็น เอลไดอะโบล, แอดิวาเล แอคินูเย-อากบาเจ เป็น คิลเลอร์คร็อค, แคเรน ฟูกูฮาระ เป็น คาตานะ, คาร่า เดอเลวีญ เป็น เอนแชนเทรส, วิโอลา เดวิส เป็น อแมนดา วอลเลอร์, และ โจเอล คินนาแมน เป็น ริก แฟรก แต่เดิม ทอม ฮาร์ดี ได้รับคัดเลือกให้แสดงเป็น ริก แฟรก แต่ก็ถอนตัวเนื่องจากปัญหาตารางงานของเขากับภาพยนตร์ "เดอะ เรเวแนนท์ ต้องรอด" การถ่ายทำเริ่มต้นขึ้นเมื่อวันที่ 13 เมษายน ค.ศ. 2015 บริเวณในและโดยรอบเมืองโทรอนโต การถ่ายทำเสร็จสิ้นเมื่อวันที่ 28 สิงหาคม ค.ศ. 2015 ภาพยนตร์มีการถ่ายซ่อมอยู่หลายครั้ง เพื่อให้มีองค์ประกอบที่สนุกสนานและตลกขบขันคล้ายกับในตัวอย่างภาพยนตร์ โดยเฉพาะหลังจากความล้มเหลวในด้านคำวิจารณ์ของ "แบทแมน ปะทะ ซูเปอร์แมน แสงอรุณแห่งยุติธรรม" ที่ภาพยนตร์ดังกล่าวมีเนื้อหาที่จริงจังเกินไป "ทีมพลีชีพ มหาวายร้าย" ฉายในอเมริกาเหนือเมื่อวันที่ 5 สิงหาคม ค.ศ. 2016
ภาพยนตร์ดำเนินเรื่องหลังเหตุการณ์ใน "แบทแมน ปะทะ ซูเปอร์แมน แสงอรุณแห่งยุติธรรม" เบน แอฟเฟล็ก แสดงเป็น บรูซ เวย์น / แบทแมน และ เอซรา มิลเลอร์ แสดงเป็น แบร์รี อัลเลน / เดอะ แฟลช ปรากฏตัวในภาพยนตร์เรื่องนี้และในฉากกลางเครดิต, วอลเลอร์พบกับเวย์นในร้านอาหารแล้วยื่นแฟ้มเอกสารซึ่งมีข้อมูลเกี่ยวกับสมาชิกจัสติซ ลีกในอนาคต
"วันเดอร์ วูแมน" (2017).
ไดแอน่าแห่งเทอมิสกีร่า, นักรบชาวแอมะซอนและเป็นเทวธิดาของเทพเจ้าซุส, ใช้พรสวรรค์และความสามารถของเธอเพื่อช่วยเหลือมนุษยชาติในช่วงสงครามโลกครั้งที่หนึ่ง
นักแสดงและนางแบบชาวอิสราเอล กัล กาด็อต ได้รับคัดเลือกให้แสดงเป็น ไดแอน่า พรินซ์ / วันเดอร์วูแมน เมื่อเดือนธันวาคม ค.ศ. 2013 เซ็นสัญญาตกลงแสดงภาพยนตร์สามเรื่องรวมทั้งภาพยนตร์เดี่ยว วอร์เนอร์บราเธอส์ประกาศภาพยนตร์ "วันเดอร์ วูแมน" เมื่อเดือนตุลาคม ค.ศ. 2014 เมื่อเดือนพฤศจิกายน, มิเชล แมคลาเรน ได้รับการยืนยันว่าจะกำกับภาพยนตร์จากบทภาพยนตร์โดย เจสัน ฟุชส์ เมื่อเดือนเมษายน ค.ศ. 2015, แมคลาเรนถอนตัวจากโครงการเนื่องจากความคิดสร้างสรรค์แตกต่างกัน เดือนต่อมา, มีการประกาศว่า แพตตี เจนคินส์ จะเป็นผู้กำกับภาพยนตร์ เดือนกรกฎาคม, คริส ไพน์ ได้รับคัดเลือกให้แสดงเป็น สตีฟ เทรเวอร์ นักแสดงคนอื่นประกอบด้วย คอนนี เนลเซน เป็น ราชินี ฮิปโปลิตา, โรบิน ไรท์ เป็น นายพลหญิง แอนไทโอพี, แดนนี ฮัสตัน เป็น เอริช ลูเดนดอร์ฟ, เอเลนา อนายา เป็น ดอกเตอร์พอยซัน, และ เดวิด ธีวลิส เป็น แอรีส การถ่ายทำเริ่มต้นขึ้นเมื่อเดือนพฤศจิกายน ค.ศ. 2015 โดยถ่ายทำที่ สหราชอาณาจักร, ฝรั่งเศสและอิตาลี "วันเดอร์ วูแมน" ฉายในอเมริกาเหนือเมื่อวันที่ 2 มิถุนายน ค.ศ. 2017
"จัสติซ ลีก" (2017).
หลังจากการเสียชีวิตของซูเปอร์แมนด้วยน้ำมือของ ดูมส์เดย์ แบทแมนและวันเดอร์ วูแมนจำเป็นต้องตามหาคนที่มีพลังพิเศษมารวมทีมเพื่อเผชิญหน้ากับภัยคุกคามครั้งใหม่
เมื่อเดือนมิถุนายน ค.ศ. 2013 มีรายงานว่าโกเยอร์จะเขียนบทภาพยนตร์ "จัสติซ ลีก" ซึ่งเป็นส่วนหนึ่งของสัญญาที่เขาเซ็นกับภาพยนตร์ "บุรุษเหล็ก ซูเปอร์แมน" เมื่อเดือนเมษายน ค.ศ. 2014 มีประกาศว่าสไนเดอร์จะกลับมาเป็นผู้กำกับภาพยนตร์ โดยชื่อของภาพยนตร์ประกาศเมื่อเดือนตุลาคมคือ "จัสติซ ลีก พาร์ท 1 (Justice League Part One)" เมื่อเดือนมีนาคม ค.ศ. 2016 มีการยืนยันว่า คริส เทอร์ริโอ จะทำหน้าที่เขียนบทภาพยนตร์ ซึ่งเขากล่าวว่าภาพยนตร์จะไม่มืดมนเท่า "แบทแมน ปะทะ ซูเปอร์แมน แสงอรุณแห่งยุติธรรม" ในเดือนมิถุนายน, เจฟฟ์ จอห์นส์ ประกาศเปลี่ยนชื่อภาพยนตร์เหลือแค่ "จัสติซ ลีก (Justice League)" แอฟเฟล็ก, แควิลล์, กาด็อท, โมโมอา, มิลเลอร์, ฟิชเชอร์, ไอเอินส์, เลน, แอดัมส์, ไอเซนเบิร์ก, นีลเซน, ไรท์และมอร์ตัน กลับมารับบทเดิมจากภาพยนตร์ก่อนหน้านี้ เคียรัน ไฮส์ ให้เสียงและแสดงแบบจับการเคลื่อนไหวเป็นตัวร้าย สตีฟเฟนวูล์ฟ การถ่ายทำเริ่มต้นขึ้นเมื่อวันที่ 11 เมษายน ค.ศ. 2016 ที่ วอร์เนอร์บราเธอร์สสตูดิโอ, ลิฟส์เดน ในประเทศอังกฤษ, บริเวณรอบเมืองลอนดอนและไอซ์แลนด์ การถ่ายทำเสร็จสิ้นเดือนตุลาคม ค.ศ. 2016 ในเดือนพฤษภาคม ค.ศ. 2017, สไนเดอร์ถอนตัวจากตำแหน่งเนื่องจากลูกสาวของเขาเสียชีวิต ทำให้ จอสส์ วีดอน เข้ามาทำหน้าที่แทนในช่วงหลังการถ่ายทำ มีการเพิ่มฉากใหม่จากการเขียนและกำกับโดยเขา ถึงแม้ว่าวีดอนจะไม่มีชื่อในฐานะเป็นผู้กำกับหลังการถ่ายทำอย่างเป็นทางการ แต่ว่าเขาทำงานสำเร็จมากพอที่จะมีชื่อในฐานะผู้เขียนบทของภาพยนตร์ "จัสติซ ลีก" ฉายทั่วโลกเมื่อวันที่ 17 พฤศจิกายน ค.ศ. 2017
"จัสติซ ลีก" แนะนำตัวละครใหม่หลายคน ประกอบด้วย เจ. เค. ซิมมอนส์ เป็น เจมส์ กอร์ดอน, แอมเบอร์ เฮิร์ด เป็น มีรา, และบิลลี ครูดัพ เป็น เฮนรี อัลเลน นอกจากนี้ ยังแนะนำ โจ แมงแกเนียลโล เป็น สแลด วิลสัน / เดธสโตรก ในฉากหลังเครดิตที่เขากับเล็กซ์ ลูเธอร์ พูดคุยถึงการสร้างพันธมิตรร่วมกันและเป็นไปได้ว่านั้นคือ ลีเจียนออฟดูม ฉากที่มี เคียร์ซี เคลมอนส์ เป็น ไอริส เวสต์ และ วิลเลม เดโฟ เป็น นูยดิส วัลโก แสดงนั้นถูกตัดออกจากภาพยนตร์
"จัสติซ ลีก ของ แซ็ก สไนเดอร์" (2021).
การตอบรับที่แตกออกเป็นสองฝั่งของภาพยนตร์ฉบับสุดท้ายของ "จัสติซ ลีก" มาจากการที่แซ็ก สไนเดอร์ลาออกจากตำแหน่งผู้กำกับ ทำให้ภาพยนตร์ตกอยู่ในมือของ จอสส์ วีดอน ทำให้เกิดการรณรงค์ให้มีการปล่อยภาพยนตร์ฉบับ "สไนเดอร์คัต" โดยแฟน ๆ มีการถกเถียงกันว่าวิสัยทัศน์ของสไนเดอร์จะเหมือนกับภาพยนตร์ก่อนหน้ามากกว่าภาพยนตร์ "จัสติซ ลีก" ที่ฉายในโรงภาพยนตร์ เมื่อเดือนมีนาคม ค.ศ. 2019 สไนเดอร์ยืนยันว่าภาพยนตร์ฉบับของเขามีอยู่จริง และกล่าวว่าขึ้นอยู่กับวอร์เนอร์บราเธอส์ว่าจะปล่อยมันหรือไม่ เมื่อเดือนพฤศจิกายน วอร์เนอร์บราเธอส์ ยังคงเงียบเกี่ยวกับเรื่องนี้ ถึงแม้ว่า "วาไรตี" จะรายงานว่า วอร์เนอร์บราเธอส์ ไม่น่าจะปล่อย "จัสติซ ลีก" ของแซ็ก สไนเดอร์ โดยมีคนวงในสตูดิโอบอกว่าเป็น "ความฝันลม ๆ แล้ง ๆ"
เมื่อเดือนพฤษภาคม ค.ศ. 2020 สไนเดอร์ประกาศอย่างเป็นทางการว่าภาพยนตร์ จัสติซ ลีกของเขาจะปล่อยในเอชบีโอแม็กซ์ในวันที่ 18 มีนาคม ค.ศ. 2021 ก่อนหน้านี้ภาพยนตร์จะแบ่งเป็นแบบมินิซีรีส์จำนวนสี่ตอน แต่ในที่สุดก็ฉายเป็นภาพยนตร์ความยาวสี่ชั่วโมง ยาวเป็นสองเท่าของภาพยนตร์ฉบับฉายในโรงภาพยนตร์ สไนเดอร์ระบุว่า ภาพยนตร์เรื่องนี้ตั้งใจไม่ให้ส่งผลกระทบต่ออนาคตของความต่อเนื่องในดีซีอียู เหมือนกับว่าภาพยนตร์นั้นดำเนินเรื่องในจักรวาลอื่นเล็กน้อย ภาพยนตร์ใช้ทุนสร้างประมาณ 70 ล้านดอลลาร์สหรัฐเพื่อทำเทคนิคพิเศษและการถ่ายทำเพิ่มเติม แอฟเฟล็ก, มิลเลอร์, ฟิชเชอร์, เฮิร์ดและแมงกาเนียลโล กลับมารับบทเดิมและถ่ายทำเพิ่มเติม ขณะที่ จาเรด เลโท เป็น เดอะโจ๊กเกอร์ และ แฮร์รี เลนนิกซ์ เป็น คาลวิน สวานวิก / มาเชียนแมนฮันเตอร์ ถูกเพิ่มเข้ามาในภาพยนตร์ฉบับนี้ ภาพยนตร์เสร็จสมบูรณ์ในเดือนมกราคม ค.ศ. 2021 ตัวละครในภาพยนตร์ฉบับเดิมที่ถูกตัดออก ได้แก่ ดาร์กไซด์ (แสดงโดย เรย์ พอร์เตอร์), ดีซาด (แสดงโดย ปีเตอร์ กินเนสส์), นูยดิส วัลโก (แสดงโดย วิลเลม เดโฟ) ไอริส เวสต์ (แสดงโดย เคียร์ซี เคลมอนส์), ไรอัน ชอย (แสดงโดย จาง ไค), กรีนเลนเทิร์นส หลายคนและแกรนนีกูดเนสส์
"อควาแมน เจ้าสมุทร" (2018).
อาร์เธอร์ เคอร์รี ผู้ช่วยดูแลประภาคารลูกครึ่งชาวแอตแลนติส ออกเดินทางไปยังอาณาจักรใต้น้ำ แอตแลนติส เพื่อทวงคืนบัลลังค์จาก กษัตริย์ออร์ม พี่น้องต่างบิดาของเขา ผู้ที่พยายามรวมอาณาจักรใต้น้ำทั้งเจ็ดเข้าด้วยกันเพื่อต่อสู้กับโลกเบื้องบน
เมื่อเดือนมิถุนายน ค.ศ. 2014 เจสัน โมโมอา ได้รับคัดเลือกแสดงเป็น อาร์เธอร์ เคอร์รี / อะควาแมน ในเดือนสิงหาคม วิลล์ บีลล์และเคิร์ต จอห์นสแตด แข่งขันกันเขียนบทภาพยนตร์เดี่ยวของตัวละคร ภาพยนตร์ "อควาแมน เจ้าสมุทร (Aquaman)" ประกาศเมื่อเดือนตุลาคม ในเดือนมิถุนายน ค.ศ. 2015 เจมส์ วาน ได้รับการว่าจ้างให้เป็นผู้กำกับ รวมถึงดูแลบทภาพยนตร์ของจอห์นสแตด ในเดือนพฤศจิกายน ค.ศ. 2015 เดวิด ลีสลี จอห์นสัน ได้รับการว่าจ้างให้เขียนบทภาพยนตร์ใหม่ ในเดือนกรกฎาคม ค.ศ. 2016 บีลล์กลับเขียนบทภาพยนตร์โดยอิงจากบทร่างของวานและเจฟฟ์ จอห์นส์ จอห์นสันทำการเขียนบทใหม่จากบทของบีลล์ ร่วมกับวานและผู้อำนวยการสร้าง ปีเตอร์ ซาฟราน ในเดือนธันวาคม ค.ศ. 2016 แพทริก วิลสัน ได้รับคัดเลือกแสดงเป็น ออร์ม / โอเชียนมาสเตอร์ พี่น้องต่างบิดาของอะควาแมนและตัวร้ายหลักของเรื่อง ในเดือนมกราคม ค.ศ. 2017 ยาห์ยา อับดุล-มาทีน ที่ 2 ได้รับคัดเลือกแสดงเป็น แบล็คแมนตา แอมเบอร์ เฮิร์ดกลับมารับเดิมเป็นมีราจาก "จัสติซ ลีก" นักแสดงคนอื่น ๆ ประกอบด้วย วิลเลม เดโฟ เป็น นูยดิส วัลโก, ทีมูเอรา มอร์ริสัน เป็น ทอม เคอร์รี พ่อของอะควาแมน, นิโคล คิดแมน เป็น ราชินีแอตแลนนา แม่ของอะควาแมน, และ ดอล์ฟ ลันด์แกรน เป็น กษัตริย์เนเรอุส การถ่ายทำเริ่มต้นขึ้นเมื่อวันที่ 2 พฤษภาคม ค.ศ. 2017 ที่ รัฐควีนส์แลนด์, ประเทศออสเตรเลีย และเสร็จสิ้นเมื่อวันที่ 21 ตุลาคม ค.ศ. 2017 "อควาแมน เจ้าสมุทร" ฉายในอเมริกาเหนือเมื่อวันที่ 21 ธันวาคม ค.ศ. 2018
ภาพยนตร์ดำเนินเรื่องหลังเหตุการณ์ใน "จัสติซ ลีก" ถึงแม้ว่านักวิจารณ์จะสังเกตเห็นถึงความไม่สอดคล้องกันมากมายระหว่างภาพยนตร์ที่เข้าฉายในโรงภาพยนตร์ทั้งสองเรื่อง นอกจากนี้ โมโมอาอ้างว่าภาพยนตร์ดำเนินเรื่องหลัง "คัตของแซ็ก" ด้วยตอนจบของภาพยนตร์นั้นเชื่อมโยงกับเหตุการณ์ใน "อควาแมน เจ้าสมุทร" โดยตรง
"ชาแซม!" (2019).
บิลลี แบทสัน เด็กอุปถัมภ์อายุ 14 ปี สามารถแปลงกายเป็นซูเปอร์ฮีโรร่างผู้ใหญ่ได้ด้วยการพูดว่า "ชาแซม!" หลังจากเขาได้รับพลังพิเศษมาจากพ่อมดโบราณ เขาพยายามควบคุมพลังของเขาและกำจัดกองกำลังชั่วร้ายที่ควบคุมโดย ดร. แธดเดียส ซิวานา